C 445/229

P9_TA(2020)0352

Nenasprotovanje delegiranemu aktu: roki za vložitev vstopnih skupnih deklaracij in predodhodnih deklaracij pri prevozu po morju iz Združenega kraljestva, Kanalskih otokov in otoka Man ter na ta območja

Sklep Evropskega parlamenta, da ne nasprotuje delegirani uredbi Komisije z dne 20. novembra 2020 o spremembi Delegirane uredbe (EU) 2015/2446 glede rokov za vložitev vstopnih skupnih deklaracij in predodhodnih deklaracij pri prevozu po morju iz Združenega kraljestva Velika Britanija in Severna Irska, Kanalskih otokov in otoka Man ter na ta območja (C(2020)08072 – 2020/2890(DEA))

(2021/C 445/38)

Evropski parlament,

— ob upoštevanju delegirane uredbe Komisije (C(2020)08072),

— ob upoštevanju pisma Komisije z dne 26. novembra 2020, v katerem ta poziva Parlament, naj izjavi, da ne bi nasprotoval delegirani uredbi,

— ob upoštevanju pisma Odbora za notranji trg in varstvo potrošnikov predsedniku konference predsednikov odborov z dne 2. decembra 2020,

— ob upoštevanju člena 290 Pogodbe o delovanju Evropske unije,

— ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1), zlasti člena 131, točka (b), člena 265, točka (a) in člena 284(5),

— ob upoštevanju Delegirane uredbe Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (2),

— ob upoštevanju člena 111(6) Poslovnika,

— ob upoštevanju priporočila za sklep Odbora za notranji trg in varstvo potrošnikov,

— ob upoštevanju, da ni bilo izraženo nobeno nasprotovanje v roku iz tretje in četrte alinee člena 111(6) Poslovnika, ki se je iztekel 15. decembra 2020,

A. ker delegirana uredba določa roke, v katerih morajo gospodarski subjekti carinskim organom držav članic predložiti varnostne in varstvene podatke o gibanju blaga, ki izvira iz Združenega kraljestva ali je tja namenjeno, po morju;

B. ker pogajanja o prihodnjem trgovinskem sporazumu z Združenim kraljestvom na dan odobritve delegirane uredbe niso prinesla dogovora o opustitvi obveznosti predložitve vnaprejšnjih varnostnih podatkov o blagu, ki se prevaža po morju in izvira iz Združenega kraljestva ali je tja namenjeno;

C. ker je Komisija 19. decembra 2018 (3) sprejela ukrep z enakim namenom, kot ga ima delegirana uredba, da bi se pripravila na možnost, po kateri dogovora o urejenem izstopu Združenega kraljestva iz Unije ne bi bilo, čeprav je bilo zaradi sklenitve sporazuma o izstopu to besedilo odveč;

D. ker bi morala ta delegirana uredba začeti veljati čim prej, da se zagotovi nemoteno vsakodnevno delo carinskih uprav in gospodarskih subjektov po koncu prehodnega obdobja;

1. izjavlja, da ne nasprotuje delegirani uredbi;

2. naroči svojemu predsedniku, naj ta sklep posreduje Svetu in Komisiji.

(1) UL L 269, 10.10.2013, str. 1.

(2) UL L 343, 29.12.2015, str. 1.

(3) Delegirana uredba Komisije (EU) 2019/334 z dne 19.12.2018 o spremembi Delegirane uredbe (EU) 2015/2446 glede rokov za vložitev vstopnih skupnih deklaracij in predodhodnih deklaracij pri prevozu po morju iz Združenega kraljestva Velika Britanija in Severna Irska, Kanalskih otokov in otoka Man ter na ta območja (UL L 60, 28.2.2019, str. 1).